钦定古今图书集成/明伦汇编/官常典/第214卷 > 耶律隆运
## 钦定古今图书集成/明伦汇编/官常典/第214卷 > 耶律隆运

按《辽史》本传：“隆运，本姓韩，名德让，西南面招讨使匡
嗣之子也。统和十九年，赐名德昌。二十二年，赐姓耶
律。二十八年，复赐名隆运。重厚有智略，明治体，喜建
功立事。侍景宗以谨饬闻，加东头承奉官，补枢密院
通事，转上京皇城使，遥授彰德军节度使，代其父匡
嗣为上京留守，权知京事，甚有声。寻复代父守南京”，
时人荣之。宋兵取河东，侵燕，五院纠详稳奚底、统军
萧讨古等败归。宋兵围城，招胁甚急，人怀二心。隆运
登城，日夜守御，援军至，围解。及战高梁河，宋兵败走，
隆运邀击，又破之。以功拜辽兴军节度使，征为南院
枢密使。景宗疾大渐，与耶律斜轸俱受顾命，立梁王
为帝，皇后为皇，太后称制，隆运总宿卫事，太后益宠
任之。统和元年，加开府仪同三司，兼政事令。四年，宋
遣曹彬、米信将十万众来侵，隆运从太后出师败之加守司空，封楚国公。师还，与北府宰相室昉共执国
政。上言：“西州数被兵，加以岁饥，宜轻税赋，以来流民。”
从之。六年，太后观击鞠胡里室，突隆运坠马，命立斩
之。诏率师伐宋，围沙堆。敌乘夜来袭，隆运严军以待，
败走之。封楚王。九年，复言：“燕人挟奸苟免，赋役贵族，
因为囊橐，可遣北院宣徽使赵智戒谕。”从之。十一年，
丁母忧，诏强起之。明年，室昉致政，以隆运代为北府
宰相，仍领枢密使，监修国史，赐兴化功臣。十二年六
月，奏：“三京诸鞫狱官吏，多因请托，曲加宽贷，或妄行
搒掠，乞行禁止。”上可其奏。又表请任贤去邪，太后喜
曰：“进贤辅政，真大臣之职。”优加赐赍。服阕，加守太保，
兼政事令。会北院枢密使耶律斜轸薨，诏隆运兼之。
久之，拜大丞相，进王齐，总二枢府事。以南京、平州岁
不登，奏免百姓农器钱，及请平诸郡商贾价，并从之。
二十二年，从太后南征，及河，许、宋成而还。徙王晋，赐
姓，出宫籍，隶横帐季父房后。乃改赐今名，位亲王上，
赐田宅及陪葬地。从伐高丽还，得久疾，帝与后临视
医药。薨，年七十一。赠尚书令，谥文忠。宫给葬具，建庙
乾陵侧。